Capitol Records (dikwels kort Capitol en soms ook Hollywood and Vine genoem) is een van die groter Amerikaanse plate-etikette. Dit word bedryf as 'n afdeling van die Capitol Music Group.
Hollywood, Los Angeles, Kalifornië, Verenigde State
Johnny Mercer, Buddy DeSylva, Glenn E. Wallichs (stigters)
Richard Wyatt se befaamde muurskildery Hollywood Jazz: 1945-1972, net buite die etiket se hoofkantoorgebou Capitol Records Tower, is tot sy volle glorie gerestoureer
Capitol Records is oorspronklik in 1942 as die eerste groot plate-etiket aan die Amerikaanse weskus deur drie ingewydes uit die vermaakbedryf - die liedjieskrywer Johnny Mercer, die rolprentvervaardiger Buddy DeSylva en die sakeman Glenn E. Wallichs (1910–1971, eienaar van die destyds grootste platewinkel in Los Angeles, Wallichs Music City) - in Hollywood, Los Angeles gevestig waar die onderneming se ronde kantoorgebou, Capitol Records Tower, wat ontwerp is om soos 'n stapel plate te lyk, lankal 'n ikoniese baken geword het. Daarnaas geniet ook sy musiekateljee, Capitol Studios, wêreldfaam.
In 1955 is die maatskappy deur die Britse musiek-konglomeraat EMI Group oorgeneem om as sy Amerikaanse dogteronderneming te dien. EMI is op sy beurt in 2012 oorgeneem deur die Universal Music Group (UMG) waarmee dit een jaar later saamgesmelt is. Beide Capitol Records en die Capitol Records Group maak tans deel uit van UMG.
Musikale kunstenaars, wat 'n kontrak met Capitol Records onderteken het, sluit Special Forces, Paul McCartney, Mary J. Blige, The Beach Boys, die Beastie Boys, Neil Diamond, die Eagles, Katy Perry, Brian Wilson, Beck, Avenged Sevenfold, 5 Seconds of Summer, Don Henley, Sam Smith, NF, Emeli Sandé, Troye Sivan, Calum Scott, Tori Kelly, Jon Bellion, Niall Horan en Minus Gravity in. In die verlede het ook plate, wat onder meer deur The Beatles, Frank Sinatra en Nat King Cole opgeneem is, op die Capitol Records-etiket verskyn.
↑ www.capitolrecords.com: Capitol Records x Klipsch Special Edition Speakers. Besoek op 15 Mei 2018
Ontsluit van "https://af.wikipedia.org/w/index.php?title=Capitol_Records&oldid=2027182"
Last edited on 12 Augustus 2019, at 19:16